钦定古今图书集成/理学汇编/经籍典/第130卷
## 钦定古今图书集成/理学汇编/经籍典/第130卷

| 钦定古今图书集成 理学汇编 第一百三十卷 |

| |

钦定古今图书集成理学汇编经籍典

第一百三十卷目录

书经部纪事二

经籍典第一百三十卷

《晋书郑冲传》：“冲字文和，荥阳开封人也。博究儒术及
百家之言。嘉平三年，拜司空。及高贵乡公讲《尚书》，冲
执经亲授，与侍中郑小同俱被赏赐。”

《裴秀传》：“秀字季彦，河东闻喜人。帝受禅，以秀为司空。
秀儒学洽闻，且留心政事，职在地官，以《禹贡》山川地
名，从来久远，多有变易，后世说者或彊牵引，渐以暗
昧，于是甄擿旧文，疑者则阙，古有名而今无者，皆随
事注列，作《禹贡地图》十八篇奏之，藏于秘府。”

《庾峻传》：“峻为博士时重《庄》《老》而轻经史。峻惧雅道陵
迟，乃潜心儒典。属高贵乡公幸太学，问《尚书》义于峻。
峻引师说发明经旨，申畅疑滞，对答详悉，迁秘书丞。”
《孝友传》：“许孜字季义，东海吴宁人也。孝友恭让，敏而
好学。年二十，师事豫章太守会稽孔冲，受《诗》《书》《礼》《易》
及《孝经》《论语》。学竟，还乡里。”

《儒林传》：“董景道字文博，弘农人也。少好学，千里追师，
所在惟昼夜读诵，略不与人交通。明《春秋》三传、京氏
《易》、马氏《尚书》。”

《文苑传》：“李充字弘度，注《尚书》及《周易旨》六篇。”

《南齐书高逸传》：“沈𬴊士，字云祯，元嘉末，文帝令尚书
仆射何尚之抄撰五经，访举学士，县以𬴊士应选。尚
之谓子偃曰：‘山东故有奇士也。少时，𬴊士称疾归乡，
更不与人物通。隐居教授，从学数十百人。注《易经》《礼
记》《春秋》《尚书》《论语》《孝经》《丧服》《老子》要略数十卷’。”
《高逸传》：“徐伯珍，字文楚，究寻经学，吴郡顾欢擿出《尚
书》滞”义，伯珍训答，甚有条理，儒者宗之。

《梁书柳恽传》：“‘少子偃，字彦游，年十二引见，诏问：读何
书’？对曰：‘《尚书》’。又曰：‘有何美句’？对曰：‘德惟善政，政在养
民’。众咸异之。”

《江蒨传》：“蒨字彦标，幼聪警，读书过目，便能讽诵。选为
国子生，通尚书，举高第。”

《刘显传》：“显字嗣芳，沛国相人也。天监初，举秀才。解褐
中军临川王行参军，俄署法曹。好学博涉多通。任昉
尝得一篇缺简书，文字零落，历示诸人，莫能识者。显
云：是《古文尚书》所删逸篇。昉检《周书》，果如其说，昉因
大相赏异。”

《儒林传》：“孔子袪，会稽山阴人。少孤贫好学，耕耘樵采，
常怀书自随，投闲则诵读，勤苦自励，遂通经术，尤明
古文《尚书》。初为长沙嗣王侍郎，兼国子助教。讲《尚书》
四十遍，听者常数百人。著《尚书义》二十卷，集注《尚书》
三十卷。”

《陈书儒林传》：“张讥字直言，后主嗣位，领南平王府谘
议参军，东宫学士，寻迁国子博士，学士如故，著《尚书
义》十五卷。”

《文学传》：“杜之伟字子大，幼精敏，有逸才，七岁受《尚书》，
十五遍观文史，时辈称其早成。”

《魏书贺狄干传》：“狄干在长安幽闭，因习读书史，通《论
语》《尚书》诸经，举止风流，有似儒者。”

《刘芳传》芳经传多通，高祖尤器重之，撰王肃所注《尚
书音》一卷。

《祖莹传》：“年八岁诵《诗》《书》，十二为中书学士。时中书博
士张天龙讲《尚书》，选为都讲，生徒悉集。莹夜读书劳
倦，不觉天晓，催讲既切，遂误持同房生赵郡李孝怡
曲礼卷上座，博士严毅不敢还取，乃置礼于前，诵《尚
书》三篇，不遗一字。讲罢，孝怡异之，向博士说，举学尽
惊。后高祖闻之，召入，令诵五经章句，并陈大义，帝嗟”
赏之。莹出后，高祖戏谓卢昶曰：“昔流共工于幽州北
裔之地，那得忽有此子？”昶对曰：“当是才为世生。”以才
名拜太学博士。

《儒林传》：孙惠蔚年十五，麤通《诗》《书》及《孝经》《论语》。
徐遵明年十七，随乡人毛灵和等诣山东求学。至上
党，乃师屯留王聪，受《毛诗》《尚书》《礼记》。一年，便辞聪诣
燕赵，师事张吾贵。吾贵门徒甚盛，遵明伏膺数月，乃
私谓其友人曰：“张生名高而义无检格，凡所讲说，不
惬吾心，请更从师。”遂与平原田猛略就范阳孙买德
受业。一年，复欲去之。猛略谓遵明曰：“君年少从师，每
不终业，千里负帙，何去就之甚？如此用意，终恐无成。”
遵明曰：“吾今始知真师所在。”猛略曰：“何在？”遵明乃指
心曰：“正在于此。”乃诣平原唐迁纳之，居于蚕舍，读《孝
经》《论语》《毛诗》《尚书》《三礼》。凡六年不出门院，时弹筝吹
笛，以自娱慰卢景𥙿字仲儒，小字白头，范阳涿人也。废帝初除国
子博士，注《尚书》。

李业兴。天平四年，业兴使萧衍，衍问：“《尚书》正月上日，
受终于文祖，此是何正？”业兴对：“此是夏正月。”衍言：“何
以得知？”业兴曰：“案《尚书中候运行篇》云：‘日月营始，故
知夏正’。”衍又问：尧时以何月为正？业兴对：“自尧以上，
书典不载，实所不知。”衍又云：“寅宾出日”，即是正月；日
中星鸟，以殷仲春，即是二月。此出《尧典》，何得云尧时，
“不知用何正也？”业兴对：“虽三正不同，时言节者，皆据
夏时正月。《周礼》仲春二月，会男女之无夫家者。”虽自
周书，月亦夏时。尧之日月，亦当如此。但所见不深，无
以辨析明问。

《北齐书儒林传》：“李铉年十六从浮阳李周仁受《尚书》，
二十三便自潜居，讨论是非。”

《周书吕思礼传》：“性温润，不杂交游。年十四，受学于徐
遵明，长于论难。诸生为之语曰：‘讲《书》论《易》，其锋难敌’。
十九，举秀才，对策高第。”

《儒林传》：“乐逊，正光中闻硕儒徐遵明领徒赵、魏，乃就
学《孝经》《丧服》《论语》《诗》《书》《礼》《易》《左氏春秋》大义。”

《萧传》：“蔡大宝，少孤，而笃学不倦，善属文。初以明经
对策第一，解褐武陵王国左常侍。尝以书干仆射徐
勉，大为勉所赏异，乃令与其子游处，所有坟籍尽以
给之。遂博览群书，学无不综察。初出第，勉仍荐大宝
为侍读。所著《尚书义疏》行于世。”

《隋书苏威传》：“五月五日，百僚上馈，多以珍玩。威献《尚
书》一部，微以讽帝，帝弥不平。”

《崔彭传》：高祖践祚，转骠骑，恒典宿卫。上每谓彭曰：“卿
当上日，我寝处自安。”又尝曰：“卿弓马固绝人，颇知学
不？”彭曰：“臣少爱《周礼》《尚书》，每于休沐之暇，不敢废也。”
上曰：“试为我言之。”彭因说君臣戒慎之义，上称善，观
者以为知言。

《宇文传》：“炀帝即位，转礼部尚书。所著辞赋二十馀
万言，为《尚书注》，行于时。”

《儒林传》：“刘炫字光伯，河间景城人也。少以聪敏见称，
与信都刘焯闭户读书，十年不出。博学有文章，射策
高第，著《尚书述议》二十卷行于世。”

馀杭顾彪字仲文明尚书炀帝时为秘书学士撰《古
文尚书疏》二十卷。

王孝籍少好学博览群言遍治五经开皇中召入秘
书助王劭修国史注尚书遭乱零落。

《文学传》：王𫠆年二十尚不知书，为其兄颙所责怒，于
是感激，始读《孝经》《论语》，昼夜不倦。遂读《左传》《礼》《易》《诗》
《书》，乃叹曰：“书无不可读者。”年二十二，周武帝引为露
门学士，高祖授国子博士。

潘徽性聪敏少受礼于郑灼受毛诗于施公受书于
张冲讲庄老于张讥并通大义尤精三史。

《艺术传》：庾季才幼颖悟，八岁诵《尚书》，十二通《周易
中说》《王道篇》。越公以《食经》遗文中子，文中子不受，曰：
“羹藜含糗，无所用也。”答之《酒诰》及《洪范》三德。

《旧唐书章怀太子贤传》：贤字明允，高宗第六子也。容
止端雅，深为高宗所嗟赏。尝谓司空李𪟝曰：“此儿已
读得《尚书》《礼记》《论语》，诵古诗赋复十馀篇，暂经领览”，
遂即不忘。〈旧唐书例居唐书后因系章怀太子故居前〉
《唐书刘子元传》：“子元名知几。年十二，父藏器为授《古
文尚书》，业不进，父怒，楚督之。及闻为诸兄讲《春秋左
氏》，冒往听，退辄辨析所疑，叹曰：‘书如是，儿何怠’！”
《柳公权传》：“公权博贯经术，于《诗》、书、《左氏春秋》《国语》、庄
周书尤邃，每解一义，必数十百言。”

《高郢传》：郢子定辩惠，七岁读《尚书》，至《汤誓》，跪问郢曰：
“奈何以臣伐君？”郢曰：“应天顺人，何云伐邪？”对曰：“用命
赏于祖，不用命戮于社，是顺人乎？”郢异之，小字董二。
世重其早惠。

《王潮传》：“弟审邽，字次都，为泉州刺史、检校司徒。喜儒
术，通书《春秋》，善吏治。”

《儒学传》：“孔颖达字仲达，八岁就学，诵记日千馀言，暗
记《三礼义宗》。及长，明《服氏春秋传》、郑氏《尚书》。”

《文艺传》：“王勃尤喜著书。初祖通，隋末居白牛溪，教授
门人甚众。尝起汉魏尽晋，作书百二十篇，以续《古尚
书》。后亡其《序》，有录无书者十篇，勃补完缺逸定著二
十五篇。”

李白字太白。白之生，母梦长庚星，因以命之。十岁诵
《诗》《书》。

《全唐诗话》：皮日休《松窗录》云：“中宗尝召宰相苏瑰、李
峤之子进见，时皆同年。帝谓曰：‘汝等各以所通书，取
宜奏者，为吾言之’。颋应曰：‘木从绳则正，后从谏则圣’。
峤之子亡其名，亦奏曰：‘斮朝涉之胫，剖贤人之心’。帝
曰：‘苏瑰有子，李峤无后’。”

《太平清话》：“杜鸿渐有《石林书传》二十卷。”

《五代史一行传》：“石昂父亦好学，平生不喜佛说。父死，
昂于柩前诵《尚书》，曰：‘此吾先人之所欲闻也，禁其家
不可以佛事污吾先人。晋高祖时，诏天下求孝悌之士，召见便殿，以为宗正丞，迁少卿’。”

《辽史室昉传》：“昉同政事门下平章事，乾亨初，监修国
史。统和元年，告老不许，进《尚书无逸篇》以谏，太后闻
而嘉奖。”

《宋史太祖本纪》：上晚好读书，尝读二典，叹曰：“尧舜之
罪，四凶止从投窜，何近代法网之密乎？”

《丁度传》：度强力学问，好读尚书，尝拟为《书命》十馀篇。
大中祥符中，登服勤词学科，为大理评事。

《范纯仁传》：纯仁同知谏院，奏言：“‘王安石变祖宗法度，
掊克财利，民心不宁。《书》曰：‘怨岂在明，不见是图’。愿陛
下图不见之怨’。神宗曰：‘何谓不见之怨’？对曰：‘杜牧所
谓‘天下之人不敢言而敢怒’是也’。神宗嘉纳之，曰：‘卿
善论事，宜为朕条古今治乱可为监戒者’。乃作《尚书
解》以进曰：‘其言皆尧舜禹汤文武之事也。治天下无’”
以易此。愿深究而力行之。

《谢谔传》：“谔字昌国，临江军新喻人，为右谏议大夫兼
侍讲，讲《尚书》，言于上曰：‘书，治道之本，故观经者当以
书为本’。上曰：‘朕最喜伊尹、傅说所学，得事君之道。谔
曰：‘伊傅固然，非成汤武丁信用之，亦安能致治’’？”
《孙奭传》：“奭字宗古，博川博平人。幼与诸生师里中王
彻，彻死，有从奭问经者，奭为解析微指，人人惊服，于
是门”人数百皆从奭，后徙居须城。《九经》及第，为莒县
主簿，上书愿试讲说。迁大理评事，为国子监直讲。太
宗幸国子监，召奭讲书，至“事不师古，以克永世，匪说
攸闻。”帝曰：“此至言也。商宗乃得贤相如此耶？”因咨嗟
久之，赐五品服。尝书《无逸图》，因上之，帝施于讲读阁。
奉诏与邢昺、杜镐考正《尚书》谬误。

《王广渊传》：“广渊为群牧三司户部判官，帝从容谓曰：
‘朕于《洪范》得高明沉潜之义，刚内以自强，柔外以应
物，人君之体，无出于是。卿为朕书之于钦明殿屏，以
备观省，非特《开元无逸图》也’。”加直龙图阁。

《宗室魏悼王廷美传》：“克继善楷书，尤工篆隶。宗正荐
之，仁宗亲临试，及令临蔡邕古文法，写《论语》《诗》《书》。”
《袁逢吉传》：“四岁能诵《尔雅》《孝经》，七岁兼通《论语》《尚书》。
周太祖召见，发篇试之，赐束帛，以赏其精习。”

《王曙传》：“曙著《周书音训》十二卷。”

《吴育传》：育从张载学，有荐之者，授崇文院校书、监察
御史里行。神宗喻之曰：“《书》称‘朕堲，谗说殄行’，此朕任
御史之意也。”

《梅摰传》：庆历中，擢殿中侍御史。时数有灾异，引《洪范》
上变戒曰：“王省惟岁。”谓王总群吏，如岁四时有不顺，
则省其职。今日食于春，地震于夏，雨水于秋，一岁而
变及三时，此天意以陛下省职未至而丁宁告戒也。
有奏议四十馀篇。

《丰稷传》：稷为殿中御史，上疏哲宗曰：“陛下以《洪范》为
元龟，以祖训为宝鉴，则教化行，习俗美而中国安矣。”
历国子祭酒。车驾幸太学，命讲《书无逸》篇，赐四品服。
《王安石传》：安石训释《诗》《书》《周礼》，既成，颁之学官，天下
号曰新义。

《王雱传》：“雱字元泽，除太子中允，崇政殿说书。神宗数
留与语，受诏注《诗》《书》义。书成，迁龙图阁学士。”

《邓绾传》：绾同知谏院，献所著《洪范建极锡福论》。帝曰：
“洪范，天人自然之大法。朕方欲举而措诸天下，矫革
众弊，卿当堲淫明比德之人，规以助朕。”绾顿首曰：敢
不力行所学，以奉圣训。

《范祖禹传》：祖禹在迩英，守经据正，献纳尤多。尝讲《尚
书》，至“内作色荒，外作禽荒”六语，拱手再诵，却立云：愿
陛下留听。帝首肯再三乃退。

《苏轼传》：轼后居海南，作《书传》。

《王岩叟传》：岩叟以起居舍人侍迩英讲，进读宝训。司
马康讲《洪范》至“乂用三德”，哲宗曰：“止此三德，为更有
德？”盖哲宗自临御，渊默不言，岩叟喜闻之，因欲讽谏，
退而上疏曰：“三者足以尽天下之要，在陛下力行何
如耳。”

《孔武仲传》：“武仲字常父，历宝文阁待制。所著《诗》《书》《论
语》《金华讲义》等共百馀卷。”

《龚原传》：“原为司业时，请以王安石所撰《洪范传》等书
刊板传学者。故一时学校举子之文，靡然从之，其敝
自原始。”

《陈师锡传》：“徽宗立，拜殿中侍御史。诏索秘阁图画。师
锡言：《六经》载道，诸子言理，历代典籍，祖宗图画，天人
之蕴，性命之妙，治乱安危之机，善恶邪正之迹在焉。
望留意于此，以唐山水图代《无逸》为监。”

《赵鼎传》：鼎以宰相监修二史。上以御书尚书一帙赐
之，曰：“书所载君臣相戒饬之言，所以赐卿，欲共由斯
道。”鼎上疏谢。

《张浚传》：“浚字德远，历尚书右仆射，《书》《诗》《礼》《春秋》各有
解。”

《朱弁传》：“弁字少章，少颖悟，读书日数千言，有《书解》十
卷。”

《王居正传》：“居正字刚中，扬州人。其学根据《六经》，为《书经辨学》十三卷。”

《李焘传》：“焘奏《禹贡》九州，荆田第八，赋乃在三人，功既
修，遂超五等。今田多荒芜，赋亏十八，上命之条画，有
《五经传授》《尚书百篇图》《大传》杂说各一卷。”

《黄裳传》：裳字文叔，隆庆府普城人。少颖异，能属文。登
乾道五年进士第，调巴州通江尉。益务进学，文词迥
出流辈，人见之曰：“非复前日文叔矣。”迁嘉王府翊善。
王侍宴宫中，从容为光宗诵酒诰，曰：“此黄翊善所教
也。”光宗诏劳裳，裳曰：“臣不及朱熹，熹学问四十年，若
寘府寮宜有裨益。”光宗嘉纳。

《黄度传》：“度字文叔，绍兴新昌人。好学读书，秘书郎张
渊见其文，谓似曾巩。隆兴元年进士，知嘉兴县，入监
登闻鼓院，历焕章阁学士。志在经世，而以学为本，作
《书说》。”

《谢深甫传》：深甫少颖悟，刻志为学，积数年不寐，夕则
置瓶水加足于上，以警困怠。中乾道二年进士，后拜
右丞相。嘉泰元年，累疏乞避位，宁宗曰：“卿能为朕守
法度，惜名器，不可以言去。”召坐赐茶，御笔书《说命》篇
及金币以赐之。

《柴中行传》。“中行字与之。绍熙进士，历右文殿修撰。所
著有《书集传》。”

《李舜臣传》。“舜臣字子思，乾道进士，历宗正寺主簿，著
《书小传》四卷。”

《袁甫传》：“甫字广微，迁秘书监，入见帝曰：‘卿久劳于外，
笃意爱民，每览所陈，备见恳恻。甫奏《无逸》之义，言知
农夫稼穑艰难自然，逸欲之念不起，乞力守更化以
来，求贤如不及之初意’。”

许奕传。“奕字成子，庆元五年进士第一。嘉定九年，历
宝谟阁直学士致仕。所著有《尚书讲义》行世。”

《杨简传》：简门人钱时，丞相乔行简知其贤，特荐之朝，
诏守臣以所著书来上，其书有《尚书演义》。

《张虙传》：虙兼吴益王教授，改兼庄王府讲《毛诗》终篇，
乞以所读诸子改读《尚书》。帝曰：“卿固以《诗》《书》成《麟趾》
之美也。”

《赵汝谈传》：“汝谈字履常，淳熙进士，直学士院。天资绝
人，沉思高识，其论《书》，《尧》、舜二典宜合为一。禹功只施
于河、洛，《洪范》非箕子之作。要亦卓绝特立之见。”所著
有《书注》。

《赵善湘传》。“善湘字清臣。庆元二年进士。历观文殿学
士。所著有《洪范统论》一卷。”

《冯去非传》：“去非，都昌人。父椅，字仪之，家居授徒，所著
《易书》等书。”

《儒林传》：“田敏，邹平人。敏虽笃于经学，亦好为穿凿，所
校《九经》，颇以独见自任，如改《尚书盘庚》‘若网在纲’为
‘若纲在纲’，重言‘纲’字，如此之类甚众，世颇非之。
程大昌字泰之。笃学，于古今事靡不考究，有《禹贡论》
行于世。”

林之奇字少颖，东莱吕祖谦尝受学焉，有《书说》行于
世。

吕祖谦，字伯恭。祖谦之学本之家庭，有《中原文献》之
传。长从林之奇、汪应辰、胡宪游，既又友张栻、朱熹，讲
索益精。书说行于世。

蔡元定字季通。所著书有《洪范解》。

子沉，字仲默，少从朱熹游，熹晚欲著书，传未及为，遂
以属沉。《洪范》之数，学者久失其传，元定独心得之，未
及论著，曰：“成吾书者，沉也。受父师之托，沉潜反复者
数十年，然后成书，发明先儒之所未及。”其于《洪范》数，
谓“体天地之撰者，范之数。数始于一奇，象成于二偶。
奇者数之所立，偶者，数之所以行。故二四而八，八卦”
之象也；“三三而九”，九畴之数也。由是八八而又八八
之为四千九十六，而象备矣；九九而又九九之为六
千五百六十一，而数周矣。《易》更四圣，而“象”已著；范锡
神禹，而“数”不传。后之作者，昧象数之原，窒变通之妙，
或即象而为数，或反数而拟象，牵合傅会，自然之数
益晦焉。

何基，字子恭。基谓“以《洪范》参之《大学》《中庸》，有不约而
符者”，著《大传发挥》。

王柏，字会之，金华人。尝曰：“大禹得《洛书》而列九畴，箕
子得九畴而传《洪范》，范围之数，不期而暗合。《洪范》者，
经传之宗祖乎？初一曰五行”以下六十五字为《洪范》
五，“皇极”以下六十四字为《皇极经》。此帝王相传之大
训，非箕子之言也。所著有《读书记》《书疑》《书经章句》附
传。

《文苑传》：“赵邻几字亚之。尝作《禹别九州赋》，凡万馀言，
人多传诵。”

郭忠恕，字恕先，河南洛阳人。七岁能诵书属文，举童
子及第，尤工篆籀。太宗即位，授国子监主簿，刊定历
代字书，所定《古今尚书》并《释文》，并行于世。

《闻见后录》：“近年洛阳张氏发地得石十数，汉蔡伯喈
隶《尚书》《礼记》《论语》，各已坏缺，高宗飨国百年。”今《世本
肆》：“高宗飨国五十有九年，为异甚《松江府志》：“宋陈伯达、潘缉同榜。其学深于经术，著《洪
范九图》《九说》。”

《金史杨云翼传》：云翼为翰林学士，时讲《尚书》，云翼为
言，帝王之学，不必如经生分章析句，但知为国大纲
足矣。因举任贤去邪，与治同道，与乱同事，“有言逆于
汝心，有言逊于汝志”等数条，一皆本于正心诚意，敷
绎详明，上听忘倦。

《徽州府志》：“金松青字彦澄，休宁汪溪人。负志高远，博
涉百家，尤精《尚书》。”

《休宁县志》：“金若洙字子方，从程达原授《尚书》，尤精性
理之学，时称程门高第。弱冠领乡荐亚魁，历黔江知
县，黔阳少府，多惠政。值贾似道柄政，斥正士，遂以疾
告。”

金起岩，字次筑。幼颖敏，经史过目辄成诵。程文简公
殊异之，命正惠公授“尚书”，公与其诸子同砚席，学以
大成。领乡荐亚魁，授天台主簿。民感其化云。

金㻨字日章，若洙子。十岁善属文，博涉群书，宿儒惊
叹。以尚书领景定甲子乡荐。先是祖冲领宝庆乙酉
乡荐，祖孙解元，当世以为荣。

《金史翟永固传》：“海陵时历礼部侍郎。久之，分护燕京
宫室役事，永固请写《无逸图》于殿壁，不纳。”

《移刺履传》：章宗为金源郡王，喜读《春秋左氏传》，闻履
博洽，召质所疑，履曰：“左氏多权诈，驳而不纯，《尚书》《孟
子》皆圣贤纯全之道，愿留意焉。”王嘉纳之。

《隐逸传》：“辛愿年二十五，始知读书。至《书伊训》《诗河广》，
颇若有所省，欲罢不能，因更致力焉。由是博极书史。”
《元史吴澄传》：“澄字幼清，抚州崇仁人。乐安郑松招澄
居布水谷，校定《易》《书》《诗》《春秋》《仪礼》及《大、小戴记》。行省
掾元明善以文学自负，尝问澄《易》《诗》《书》《春秋》奥义，叹
曰：‘与先生言，如探渊海’。遂执弟子礼终其身，学者称”
之为“草庐先生。”

《朵儿赤传》：“朵儿赤字道明，年十五，通古，注《论语》《孟子》
《尚书》。”

《齐履谦传》：“履谦字伯恒，博洽精通，六经诸史无不淹
贯，著《书传详说》一卷。”

《虞集传》：“集曾祖刚简，为利州路提刑，有治绩，尝与临
卭魏了翁辈讲学，得程、朱微旨，尝著《书说》以发明其
义。”

《黄溍传》：“同郡吴莱，字立夫，集贤大学士直方之子也，
穷诸书奥旨，著《尚书标说》六卷。”

《欧阳元传》：“元字原功，延祐元年，设科取士，以《尚书》与
贡，赐进士出身。”

《儒学传》：“金履祥字吉父，著《书表注》四卷。天历初，廉访
使者郑允中上其书于朝。”

许谦受业金履祥之门，尽得其所传之奥，《续尚书集
传》有《丛说》六卷。

陈栎尝以谓有功于圣门者莫若朱熹氏。熹没未久，
而诸家之说往往乱其本真，乃著《四书发明》《书传纂
疏》《礼记集义》等书，亡虑数十万言。凡诸儒之说有畔
于朱氏者，刊而去之，其微辞隐义则引而伸之，而其
所未备者，复为说以补其阙。于是朱熹之说大明于
世。

同恕，字宽甫。安静端凝，羁丱如成人。年十三，以《书经》
魁乡校。

韩性字明善博综群籍，靡不究其根底所著有《书辨
疑》一卷。

吴师道字正传，因读宋儒真德秀书，幡然有志于为
己之学，所著有《书经杂说》。

周仁荣，字本心，台州临海人。父敬孙，尝著《尚书补遗》，
仁荣承其家学。

《隐逸传》：“何中字太虚，抚之乐安人。其学弘深该博，所
著有《书传补遗》十卷。”

《太平清话》：赵文敏公书《尚书洪范》，并画箕子、文王授
受之意。为图，画既古雅，而小楷精绝。公素精《尚书》，尝
为之集注。

宛丘赵期颐以书名世，得之吾衍者为多。所著书有
“《尚书要略》《九歌谱》。”

《婺源县志》：“程直方字道大，幼失怙，能自励，读书尝十
年不下楼，通诸经。宋亡不仕，著《蔡传辨疑》。”

《松江府志》：“王文泽字伯雨，元时人。所著有《尚书制度
图纂》三卷。”

《苏州府志》：“丘庭字彦启，延祐时人。幼养于外家孟氏，
成童侍舅潼游匡庐白鹿洞读书，得谒熊天慵，天慵
异之。工《尚书》义，所著有《尚书辨疑》。”

俞元燮，字邦亮，长洲人。通蔡氏《传》，博采群说，郡校士
子，以专经师之。受其业者，即以疏通知远之教属之。
元燮谓其徒曰：“宋亡，举子馀习，非经本旨，文极则反
质矣。朝廷收人材于斯文，必求诸义理之实乎？”未几，
延祐科举诏下，多如所云，而元燮于省试不屑也。
邵光祖字弘道。博学好古，研精经传，讲习垂三十年，
遂通“三经”，皆有疑义。著《尚书集义》六卷。张士诚据吴授湖州学正，不赴。

《明外史楚昭王桢传》：桢，太祖第六子，十四年就藩武
昌，帝赐桢《经史》。桢录御制《洪范》及《大宝箴》置座右。
《秀王见澍传》：见澍，英宗第五子，成化六年，就藩汝宁，
论书至《西伯戡黎》，长史刘诚主吴氏说，曰：“戡黎者，武
王也。”右史赵锐主孔氏说，曰：“实文王事。”争之失色。见
澍曰：“经义未有定论，不嫌往复若是，非先皇帝简二
先”生意也。

《宋传》：太祖御端门，口释黄石公《三略》，濂进曰：“《尚书》
二典三谟，帝王大经大法毕具，愿留意讲明之。”太祖
善之。尝奉制《咏鹰令》，七举笔即成，有自古戒禽荒之
言。帝忻然曰：“卿可谓善陈矣。”

许存仁传：父谦，受学金履祥，学者称“白云先生。”太祖
克金华，访谦，后召存仁，语大悦，尝命讲《尚书洪范》休
咎征之说。吴元年，擢祭酒。

《钱唐传》：“洪武元年，举明经，对策称旨，特授刑部尚书。
唐为人强直，一日诏讲《虞书》，唐陛立而讲，或纠唐草
野，不知君臣礼。唐正色曰：‘以古帝之道陈陛下，不跪
不为倨’。”

《王翱传》：李贤尝语人曰：“皋陶言九德，王公有其五：乱
而敬，扰而毅，简而廉，刚而塞，强而义也。”

《周洪谟传》，成化改元，出为南京祭酒。言：“古者鸣球琴
瑟为堂上之乐，笙镛柷敔为堂下之乐，而干羽则舞
于两阶。今舞羽居上，乐器居下，非古制，当改以蔡传
所释璿玑玉衡”，后人遂用其制，考验多不合，宜改制。
帝以属洪谟，众谓必不成，洪谟易以木，旬日而就。
《王缜传》：武宗初立，内府工匠以营造加恩，缜率同官
言：“昔唐明皇初载，内殿尝置《无逸图》，而㝢内乂安，末
年易以山水障子，而国势凌替。宋仁宗尝命辅臣书
《孝经无逸图》，而享国最久。至徽宗尚羽毛山水诸画，
而宋室不竞，工匠末技有以微劳进者，诚不可示后
世。宜散遣先朝诸画士，革工匠所授官。”帝不能用。
《何孟春传》：王元正字舜卿，正德六年进士。武宗幸宣、
大，元正述《五子之歌》以讽。

《余继登传》万历五年进士，历詹事、翰林院。两宫灾，偕
诸讲官引《洪范五行传》切谏，不报。

《儒林传》：“梁寅字孟敬，新喻人。家贫力学，淹贯《五经》百
氏，结庐石门山，四方士多从之学，称为梁五经。所著
有《书经演义》行于世。”

陈谟字一德，泰和人。隐居不仕。洪武初，征诣京师，屡
应聘为江浙考试官。所著有《书经会通》。

张洪字宗海，常熟人。洪熙元年擢翰林修撰。所著有
《书经补传》，诸书多散佚不传。

李舜臣字懋钦。嘉靖二年会试第一。官南京尚宝。时
取《易》《诗》《书》《仪礼》《礼记》《左传》，分日读之，每六日一《易》，乃
著《尚书说》《易》《诗》《书三经考》，一时经学之士未有出其
右者。

章潢，字本清，南昌人。著《书经原始》诸书，名播远迩，弟
子从游甚众。

杜伟字道升，吴江人。嘉靖年举于乡，历工部主事。所
著有《尚书笔记》诸书。

焦竑，字弱侯，江宁人。万历十七年殿试第一人，官修
撰。所著述甚富，有《禹贡解》等书。

吴桂森字叔美，无锡人。与顾宪成、高攀龙讲学东林
书院。所著有《书经说》。

吕柟字仲木，别号泾野，学者称泾野先生。所著有《书
说要》。

《文苑传》：杨慎，世宗嗣位，充经筵讲官。尝讲《舜典》，言：“圣
人设赎刑，乃施于小过，俾民自新。若元恶大奸，无可
赎之理。”时大珰张锐于经论死，或言进金银获宥，故
及之。

陈际泰，字大士。家贫不能从师，又无书。时取旁舍儿
书屏人窃诵。从外兄所获《书经》四角已漫灭，且无句
读，自以意识得之，遂通其义。

《吾学编》：岳正传：正字季方，进士及第。王忠肃公荐其
有宰相才，召对文华殿。问读何经，正对曰：“尚书。”曰：“是
书经尤善。”

《明诗纪事》：“李东阳字宾之，四岁举神童，六岁、八岁两
召见，讲《尚书》大义。”

枝山前闻。上万机之暇，留意方策，尝以《尚书》“咨汝羲
和”，“惟天阴骘下民”二节蔡沉注误，命礼部试右侍郎
张智同翰林院学士刘三吾等改正，因通加研校，书
成，名曰《书传会选》。又以《孟子》当战国之世，故词气或
抑扬太过，今天下一统，学者不得其本意而概以见
之言行，则学非所学而用非所用。又命三吾删其过
者为《孟子》节文，不以命题取士。当时礼部札付言：“《书
传》曰：‘凡前元科举，尚书专以蔡《传》为主。考其天文一
节，已自差谬，谓日月随天而左旋，今仰观乾象，甚为
不然。夫日月五星之丽天也，除太阳，人目不能见其
行于列宿之间，其太阴与五星昭然右旋，何以见之？
当天气清爽之时，指一宿为主，使太’”阴居列宿之西一丈许，尽一夜则太阴过而东矣。盖列宿附天，舍次
而不动者，太阴过东，则其右旋明矣。夫左旋者，随天
体也；右旋者，附天体也。必如五星右旋为顺行，左旋
为逆行，其顺行之日常多，逆行之日常少。若如蔡氏
之说，则逆行多而顺行少，岂理也哉？若不改正，有误
方来。今后学《尚书》“天文”一节，当依《朱氏传》“十月之交”
注文为是。又如《洪范》内“惟天阴骘下民，相协厥居”一
节，蔡氏俱以天言。不知“阴骘下民”乃天之事，“相协厥
居”乃人君之事。天之阴骘下民者何？风雨霜雪，均调
四时，五谷结实，立烝民之命，此天之阴骘也。君之相
协厥居者何？敷五教以教民，明五刑以弼教，保护和
洽，使强不得凌弱，众不得暴寡，而各安其居也。若如
蔡氏之说，则“相协厥居”，事付之于天，而君但安居自
若，而奉天勤民之政略不相与，又岂天佑下民，作之
君师之意哉？今后当依此说。

《苏州府志》：“张和字节之，昆山人。少读书，数行俱下，与
弟穆同治《尚书》。正统己未，同举进士。廷试举和第一，
以目眚，改二甲第一。因移疾家居，执经者日踵其门
归。有光昆山人。嘉靖乙未成进士。尝谓《易》乱于《河图》，
《洪范》乱于《洛书》，乃作《洪范传易图论》，明圣人以天道
治人，无与乎数，图与《书》正不必相表里。自谓其言虽”
后圣复起。不能易也。

《江都县志》：“金九畴字禹吾，本休宁人。世以儒术显。九
畴尤嗜学，建东山书屋，终日吟咏其中。犹以坟典未
备，乃遍游江南北，访求异书，遂补江都诸生。既又入
太学，读监书，闻见益博。归而著书曰：‘吾以此遗子孙
足矣’。所著有《自订书经集说》读本，藏于家。”

《上虞县志》：“朱右字伯贤，临海人，后徙上虞。历翰林院
编修，著《书集传发挥》十卷。”

《保定府志》：“冉庸字克常，蠡县人。著《尚书精萃》。”

《开化县志》：“徐兰字与善，官助教，著《书经体要》。”

《永丰县志》：“陈雅言受书于徐复明，著《书经》卓跃行于
世。”

《闽县志》：“郑济官儋州学正，著《书经讲解》。”

《潮阳县志》：“林逊以进士调闽县丞，著《尚书经义》。”
《临川县志》：“黄绍烈官瑞安知县，著《书经主意》。”

《台州府志》：“郭元亮，仙居人。以儒士任新昌训导，著《尚
书该义》十二卷。”

《江西通志》：“詹凤翔字道存，乐安人。以荐任府学训导。
著《书经释义》，《旁通撮要》。”

刘朴字子素，吉水人。举明经，授学官。著《书义精要》。
《无锡县志》：“王达字达善，历翰林侍读学士，著《书经心
法》。”

《潮州府志》：“王原，龙岩人。以进士官潮州知府，著《书传
补遗》。”

《吉安府志》：“彭勖，永丰人。由进士历山东按察副使，著
《书传通释》六卷。”

《天台县志》：“徐善述字好古，赠太子少保，谥文肃，著《尚
书直指》六卷。”

《武进县志》：“陈济字伯载，历右春坊右赞善，所著有《书
传通证》《书传补注》。”

《广昌县志》：“何文渊由进士历吏部尚书，太子太保，著
《书义庭训》。”

《台州府志》：“章陬字仲寅，黄岩人。由进士官兵部主事，
著《书经提要》四卷。”

《四川通志》：“张澜字道本，潼川进士，著《书经集说》。”
《陕西通志》：“黄谏字廷臣，兰州人。由进士历侍讲学士，
著《书传集义》。”

《松江府志》：“夏寅字正夫，华亭人。由进士历山东右布
政使，著《尚书札记》。”

《南海县志》：“费希任，字师敬，著《尚书本旨》。”

《吉安府志》：“刘敩字于学，领乡荐，仕孔目。著有《尚书句
解》。”

《江西通志》：“张业字振烈，安福人。由进士历司业，著《书
经节传》。”

《长乐县志》：“黄瑜，秀山人。以举人官长乐知县。著《书经
旁通》。”

《分水县志》：“刘缙字大绅，以举人知武昌县，著《书经讲
义》。”

《莆田县志》：“黄仲昭名潜，以字行。由进士历江西提学
佥事，著《读尚书》一篇。”

《陕西通志》：“姚诚字通夫，兰州人。以举人知闻喜、新郑
二县，著书经义。”

《温州府志》：“鲍麒字仲瑞，平阳县人。由进士官工部郎
中，著《壁经要略》。”

《长洲县志》：“吴宽字原博，会试、廷试俱第一，历礼部尚
书，赠太子少保，谥文定。著《书经正蒙》。”

《莆田县志》：“林俊字见素，由进士历刑部尚书，赠少保，
谥贞肃。著《尚书精蕴》。”

《新昌县志》：“吕献字丕文，由进士历工部右侍郎，著《书
经定说《嘉鱼县志》：“李承恩，中进士，著《书经拾蔡》。”

《松江府志》：“钱福字与谦，华亭人。赐进士第一，官修撰，
著《尚书丛说》。”

《莆田县志》：“黄澜由进士历侍讲学士，著《尚书资讲》。”
《上海县志》：“王大用号糵谷，中进士，著有《书经旨略》一
卷。”

《江都县志》：“赵鹤字叔鸣，由进士历山东按察副使，著
《书经会注》。”

《堂邑县志》：“穆孔晖，字伯潜，由进士历礼部左侍郎，谥
文简。著《尚书困学》。”

《宁波县志》：“包沐字民新，鄞人。以贡授石埭训导。著《尚
书解义》。”

《金华府志》：“应璋字德夫，永康人。历罗源县教谕，学者
称‘东白先生。著《尚书要略》’。”

《广昌县志》：“揭其大隐居不仕，著《尚书世义》。”

《三河县志》：“萧孟景字时泰，仕济南太守。尝说书曰：‘宗
彝，蔡传虎蜼’，盖谓虎彝与蜼彝尔，若然，是以一章而
二之矣。”夫宗彝者，宗庙之常尊也，弼成五服，至于五
千，五千者，五服每面一千二百二十五里，故《王制》流
沙至海，衡至恒，皆三千里云。三千里者，周尺小也，著
有《尚书说》。

《宁波府志》：“汪玉字汝成，鄞县人。正德戊辰进士，历巡
抚顺天都御史，著《尚书存疑录》。”

《海盐县志》：“郑晓字窒甫，嘉靖壬午乡试第一。明年中
会试，历刑部尚书，赠太子少保，著《尚书考》二卷。”
《莆田县志》：“林云同号退斋，嘉靖癸未进士，历南京刑
部尚书，赠太子少保，谥端简，著《尚书正宗》。”

《晋江县志》：“黄光昇字明举，嘉靖己丑进士，历刑部尚
书。著《读书愚管》。”

《宁晋县志》：“黄叆字天章，嘉靖己丑进士，官御史。著《书
经便注》。”

《仁和县志》：“沈朝宣字三吾，嘉靖辛卯举人，著《书经发
隐》。”

《馀姚县志》：“钱应扬嘉靖壬辰进士，著《尚书说意》。”
《无锡县志》：“王问字子裕，嘉靖壬辰进士，历广东按察
佥事，著《书经日抄》。”

《渭南县志》：“蒋腾蛟，嘉靖乙未进士，著有《书传折衷》六
卷。”

《光州志》：“胡宾，嘉靖乙未进士，著《书经全图》。”

《福建通志》：“马森字孔养，怀安人。嘉靖乙未进士，历户
部尚书。著《书传敷言》。”

《华亭县志》：“莫如忠字子良，嘉靖戊戌进士，历浙江布
政使。著《尚书训诂大旨》。”

《归安县志》：“陆稳，嘉靖甲辰进士，累官兵部侍郎。著《书
经便蒙详节》。”

《宜黄县志》：“谭纶字其理，嘉靖甲辰进士，历官太子少
保，兵部尚书，谥襄敏，著《书经详节》。”

《江陵县志》：“张居正字时大，嘉靖丁未进士，官至太师
左柱国，谥文忠。著《书经直解》八卷。”

《金坛县志》：“王樵字方麓，位至中丞，著《尚书日记》十六
卷，《书帷别记》四卷。”

曹大章嘉靖癸丑进士，著《书经疏》，见。

《新昌县志》：“俞时及，嘉靖丁未进士，著《蔡传说意》。”
《海盐县志》：“李儒烈，嘉靖丁未进士，著有《尚书启蒙》。”
《秀水县志》：“汤日新，嘉靖庚戌进士，著《尚书录》。”

吕穆嘉靖癸丑进士，著《书经讲意》。

锺庚阳，字西星。万历戊辰进士，历镇江知府。著《尚书
传心录》。

冯梦祯字开之。万历丁丑进士，历祭酒。著有《尚书大
义》。

沈自邠号九轩。丁丑进士，历修撰，著《尚书衷引》。
范应宾万历壬辰进士，历工部主事，著有《壁业》。
贺灿然万历乙未进士，历吏部员外，著《书略》。

《嘉兴县志》：“陆相儒嘉靖己未进士，著《尚书正说》。”
《莆田县志》：“陈言字宜易，嘉靖己未进士，廉州知府，著
《尚书讲义》。”

卢廷选，字真常。万历壬辰进士，历湖广参政，著《尚书
雅言》六卷。

《长洲县志》：“申时行字汝默，嘉靖壬戌状元，官至少师，
为元辅九年而归，归二十有三年而卒，谥文定。著《书
经讲义会编》。”

邹龙光，字斗墟。万历庚辰进士。著《书经约言》。

《安溪县志》：“林鸿儒字允德，为诸生，精治《尚书》，著《书经
日录》。”

《广信府志》：“韩纲字正夫，永丰人。官临湘教谕，著《书经
广疏》。”

《婺源县志》：“余懋学字行之，隆庆戊辰进士，历户部侍
郎，赠工部尚书。著《尚书折衷》。”

《南昌县志》：“张位，隆庆戊辰进士，历文渊阁大学士，著
《尚书讲略》。”

《吴江县志》：“沈位，隆庆戊辰进士，历检讨，著《尚书笔记沈瓒，万历丙戌进士，著《尚书大义》。”

《无锡县志》：“龚勉号毅所，隆庆戊辰进士，官至浙江右
布政。著书义卓见。”

孙继皋万历甲戌进士，历吏部左侍郎，著《尚书意解》。
《歙县志》。汪在前隆庆戊辰进士，著《读书拙见》。

方扬隆庆辛未进士，历杭州知府，著《尚书集解》。
《平湖县志》：陆光宅，隆庆庚午举人，著《尚书主说》。
陈泰来号长水，万历丁丑进士，历礼部员外，著《尚书
注考》。

《山阴县志》：“张元忭字子荩，隆庆辛未状元，历侍讲。著
有《读尚书考》。”

姜镜，字翼龙。万历癸未进士，历广东布政。著《书经见
解》。

《信阳州志》：“王祖嫡字师竹，隆庆辛未进士，历右庶子，
著《书疏丛抄》一卷。”

《黄梅县志》：“瞿九思字睿夫，万历癸酉举人，著《书经》以
俟录。”

《温州府志》：“蔡立身字师曾，平阳人。万历癸酉举人，高
唐知州。著有《删补书经注》。”

《归善县志》：“杨起元字复所，万历丁丑进士，历吏部右
侍郎，著《书录》。”

《吉水县志》：“刘应秋字兑阳，万历癸未进士，历祭酒，著
《尚书旨》十卷。”

《临川县志》：“汤显祖字义仍，万历癸未进士，除太常博
士，迁南祠郎。抗疏劾政府，谪典史，量移遂昌知县。著
《玉茗堂尚书儿训》。”

《丰城县志》：“徐即登字匡岳，万历癸未进士，历河南左
参政，著《书说》十卷。”

《公安县志》：“袁宗道字伯修，万历丙戌会元，历右庶子，
赠礼部侍郎。有二弟，曰稽勋、宏道，仪部、中道，所谓公
安三袁也。宗道著《尚书纂注》四卷。”

《华亭县志》：“王肯堂中丞樵之次子。万历己丑进士，仕
检讨，著《尚书要旨》三十一卷。”

钱大复，大学士龙锡之父，著《尚书旨受》

《丹阳县志》：“锺鸣陛字抱瑜，万历壬辰进士，仕刑部主
事。著《书经素言》。”

《广西通志》：“曹学佺，广西右参议，崇祯中殉节死。著《书
传会衷》十卷。”

《桐城县志》：“胡瓒字伯玉，万历乙未进士，历江西参政。
著《尚书过庭雅言》。”

《歙县志》：“洪翼圣，万历戊戌进士，著《尚书秘旨》。”

《金谿县志》：“谢廷赞字曰可，万历戊戌进士，官尚宝司
丞。著《书经翼注》。”

《山阴县志》：“王建中字位宇，万历戊戌进士，山阳知县。
著《尚书新说》。”

《平湖县志》：“赵维寰字无声，万历庚子乡试第一，历刑
部郎中，著《尚书蠡测》四卷。”

陆键，字开仲。万历丁未进士，建昌府推官，著《尚书传
翼》十卷。

《容城县志》：“孙奇逢字启泰，万历庚子举人。著《书经近
指》。”

《莆田县志》：“黄景星号若顷，万历辛丑进士，历广东右
布政。著《尚书解》。”

陈臣忠万历甲辰进士，著《书经集意》。

《萧山县志》：“来宗道字路然，万历甲辰进士，累官太子
太保，东阁大学士。著《尚书秘旨》。”

《蕲水县志》：“秦继宗，万历庚戌进士，著《书经汇解》四十
六卷。”

《青浦县志》：“张尔嘉字佘峰，万历癸丑进士，官至浙江
布政。著《尚书贯言》。”

《海宁县志》：“朱道行字简修，万历乙卯举人，著《尚书集
思通》十二卷。”

《金坛县志》：“史惟堡字心南，仁和籍金坛人。万历丙辰
进士，官都水司主事。著《尚书晚订》十二卷。”

《海盐县志》：“吴从周字世宪，瓯宁人。万历中仕海盐训
导，著《书疑》四卷。”

《嘉定县志》：“徐允禄字汝廉，博学有文名，著述甚多，有
《勉思斋尚书解》。”

《台州府志》：“黄佗，黄岩人，著《尚书精义》六卷。”

《休宁县志》：“汪应魁字元杓，著《尚书句读》六卷。”

《金沙人物志》：“‘杨肇芳，字葆元，著《尚书副墨》六卷’。杨廷
枢云：‘葆元振铎娄江，副墨一编，典型在目’。”

《寿昌县志》：“洪禹功字懋卿，天启元年拔贡生，考授州
同知。著《尚书拣珠》。”

《归安县志》：“张睿卿字稚通，著《书笺》。”

《乌程县志》：“潘士遴字叔献，乌程人。天启壬戌进士，历
大理司副。著《尚书苇籥》五十卷。”

《贵溪县志》：“徐大仪字象卿，天启壬戌进士，历云南按
察副使。著《书经补注》。”

《金华府志》：“徐可期字烜父，永康人。崇祯戊辰进士，历
福建道御史，著书《经贯言《晋江县志》：“傅元初字渼溪，崇祯戊辰进士，官给事中，
著《尚书撮义》四卷。”

《嘉善县志》：“袁俨字若思，崇祯戊辰进士，高要知县，著
《尚书百家汇解》六卷。”

《广平府志》：“史炜，成安人。崇祯癸丑举人，仕县令，著《尚
书纂要》。”

《婺源县志》：“江旭奇字舜升，以贡入太学，仕台州卫经
历。著《尚书传翼》二卷。”

《钱塘县志》：“顾懋樊著《桂林书响》十卷，取孔壁金丝之
义，故以名书。”

《无锡县志》：“邹期桢，字公宁。崇祯中，举贤良方正不就，
学者称经畬先生。著《尚书揆一》。”

期桢弟期相，著《尚书笔指》。

《嘉兴县志》：“孙弘祖字令弘，简肃公植孙也。著《尚书诠
注》。”

《平湖县志》：“陆又机字衡如，由选贡知日照县，著《尚书
集解》。”

陆万达，字天相，为名诸生。著《尚书讲略》。

《江都乡贤录》：“金玉节字元亮。性颖悟，博综经史，以《尚
书》世其家，而于诸经无不究极精微。《书》宗蔡氏，而参
以《朱子语录》及孔颖达《正义》、陆德明《释文》，以上愬夫
古序大传，以求帝王传心之要，当时推为儒宗。卒祀
乡贤，父子同日配享圣庙，士林荣之。所著有《书经参
解》十卷。”

子奇选，字幼常。于书无不读，其学务以立诚为本，崇
尚根本之学，所著有《增删尚书便蒙详节》二十卷。
次彦选，字圣邻，年近八十，犹手不释卷，博极经史，所
著有《尚书阐证》二十卷。